21. sz. napirend





a Zala Megyei Közgyűlés 2010. december 10-i ülésére

**Tárgy:** Támogatói nyilatkozat a „Közösen az InnoMura Fejlesztési Övezetért” című pályázathoz

**Az előterjesztést készítette:** Nagy Tibor

**Megtárgyalta:** Térségfejlesztési Bizottság

**Törvényességi észrevétel:** nincs dr. Csanádi Melinda

**Előterjesztő:**

**Manninger Jenő**

a közgyűlés elnöke

fejlec3

**Tisztelt Közgyűlés!**

Molnári község Polgármestere 2010. november 8-án kelt levelében azzal a kéréssel fordult a Zala Megyei Közgyűlés elnökéhez, hogy támogatói nyilatkozatban járuljon hozzá a „Közösen az InnoMura Fejlesztési Övezetért” című pályázat sikeréhez.

Molnári és a horvátországi Alsódomború (Donja Dubrava) települések közös pályázatot nyújtottak be a Magyarország-Horvátország IPA Határon Átnyúló Együttműködési Program második pályázati felhívására, amelyet 2010. június 10-én hirdetett meg a Nemzeti Fejlesztési Ügynökség és a Horvát Köztársaság Területfejlesztési, Erdészeti és Vízgazdálkodási Minisztériuma.

A „Közösen az InnoMura Fejlesztési Övezetért” című pályázat a korábban már sikeresen végrehajtott „InnoMur@ Projekt” eredményeire és tapasztalataira épül. A projekt célja a magyar-horvát határövezetben egy közel 60 települést magába foglaló fejlesztési együttműködés létrehozása a térség társadalmi-gazdasági fejlesztése érdekében. A Dél-zalai és Muraköz megyei települések jelen kooperációjának távlati célkitűzése egy majdani magyar-horvát relációban megvalósuló EGTC létrehozása.

A pályázat aktualitását jelzi, hogy az Európai Unió regionális politikájának egyik legfontosabb prioritásává vált a határrégiók támogatása. A magyar-horvát határrégió a határon átívelő kapcsolatok harmonizálásának, valamint a felzárkóztatás és a mindkét oldalt sújtó perifériahelyzet felszámolásának kiemelt területe.

A projektgazdák célja, hogy a dél-zalai térség hátrányos helyzetű kistérségeiben és a Muraköz megyében felálló InnoMura Fejlesztési Övezet keretein belül kiképezzenek és felállítsanak egy 20 fős nemzetközi stábot, valamint felkészítsenek 30 határ menti önkormányzatot, illetve társulásaikat az ún. kisrégiós modell cross-border típusú együttműködésére, mely erősíti a határon átnyúló közös tervezési tevékenységeket.

Első lépésben egy 12 műhelyfoglalkozásból álló sorozat keretében tájékoztatják és mozgósítják a határmenti magyar és horvát önkormányzatokat, majd az önkormányzatok által delegált személyeket egy 17 napos, akkreditált projektmenedzsment-képzésbe vonják be. A polgármesterek részére két csoportban, 15-15 fő részére 3 napos továbbképzést szerveznek „Polgármesteri Akadémia” néven. A végzett 30 fős nemzetközi csoport részére egy brüsszeli tanulmányút keretében a helyszínen szeretnék bemutatni a határmenti fejlesztések jövőbeni lehetőségeit.

Az együttműködés során a kiképzett polgármester-hallgatók a különböző tudományos területeket képviselő szakértők közreműködésével elkészítenek egy térségi értékleltárt, amire építve közös helyi tervként összeállítanak egy fejlesztési programcsomagot, ún. projekt-portfoliót. A program végén elkészül egy hivatalos – az együttműködés kereteit biztosító – társulási dokumentum, amely később egy EGTC jellegű együttműködés alapját biztosíthatja.

A magyar és horvát önkormányzatok együttes munkájukkal hozzájárulnak a közös fejlesztési dokumentumok létrehozásához, ennek során pedig megvalósul az eddigi önálló dokumentumok összevetése, harmonizálása. A létrejövő egységes, az egész határövezetre vonatkozó fejlesztési dokumentumok nagyban segítik a zalai-muraközi határrégióban a középszintű fejlesztések tervezését.

A „Közösen az InnoMura Fejlesztési Övezetért” pályázatban 256.620,- EUR támogatásra pályázott a konzorcium. Az önrész biztosítását Molnári és Alsódomború önkormányzata vállalta, így a Megyei Önkormányzat részéről csupán egy elvi jellegű – anyagi kötelezettség-vállalással nem járó – támogatás megadása szükséges. A támogatói nyilatkozatot a projektgazdák a projekt továbbfejlesztéséhez kívánják felhasználni.

Kérem a Tisztelt Közgyűlést támogassa a dél-zalai Fejlesztési Övezet megvalósulását szorgalmazó pályázatot!

**Határozati javaslat**

A Zala Megyei Közgyűlés felhatalmazza elnökét a „Közösen az InnoMura Fejlesztési Övezetért” című pályázat előterjesztés mellékletét képező támogatói nyilatkozatának aláírására.

Határidő: 2010. december 31.

Felelős: Manninger Jenő, a közgyűlés elnöke





**TÁMOGATÓI NYILATKOZAT**

Zala Megyei Önkormányzat előremutató célnak tartja a magyar-horvát határövezetben egy közel 60 települést magában foglaló, a térség gazdasági-társadalmi fejlesztését célul tűző együttműködés megvalósítását, ezért üdvözli Molnári és Donja Dubrava települések által a Magyarország-Horvátország IPA Határon Átnyúló Együttműködési Program keretében benyújtott „Közösen az InnoMura Fejlesztési Övezetért” című pályázatot.

Alulírott Manninger Jenő, a Zala Megyei Közgyűlés elnökeként nyilatkozom, hogy a pályázat lehetőség szerinti megvalósításával egyetértünk.

A támogatói nyilatkozat kibocsátásával a Zala Megyei Önkormányzat kötelezettséget nem vállal a pályázat eredményes megvalósítása érdekében.

Zalaegerszeg, 2010. ………………. …. .

.……………………………….

**Manninger Jenő**

**a közgyűlés elnöke**